**Dr. sc. Sanela Šadić, vanredna profesorica, predsjednica**

**Dr. sc. Suada Buljubašić, redovna profesorica, članica/mentorica**

**Dr. sc. Dželal Ibraković, redovni profesor, član**

Sarajevo, 05.03.2021. godine

**VIJEĆU FAKULTETA POLITIČKIH NAUKA**

**UNIVERZITETA U SARAJEVU**

Na osnovu člana 59 tačka m) Statuta Univerziteta u Sarajevu, a u skladu sa odredbama članova 59, 36, 40, 41, 42 i 43. Pravila o studiranju Trećeg ciklusa na Univerzitetu u Sarajevu, Senat je, na 23. elektronskoj sjednici održanoj 27.01.2021. godine, donio Odluku o obrazovanju Komisije za ocjenu radne verzije doktorske disertacije (broj: 01-1-116/21) kandidatkinje Nine Babić, MA pod naslovom „SOCIJALNA POMOĆ I SOCIJALNO PODUZETNIŠTVO KAO IZVORI SOCIJALNE (NE)SIGURNOSTI GRAĐANA U BOSNI I HERCEGOVINI“ u sljedećem sastavu:

 **Dr. sc. Sanela Šadić, vanredna profesorica, predsjednica**

**Dr. sc. Suada Buljubašić, redovna profesorica, članica/mentorica**

 **Dr. sc. Dželal Ibraković, redovni profesor, član**

U skladu sa članom 41. Pravila studiranja za treći ciklus studija na Univerzitetu u Sarajevu, dana 10.02.2021. godine zakazana je i održana prezentacija radne verzije projekta doktorske disertacije doktorantice Nine Babić. Nakon što su članovi Komisije saslušali izlaganje doktorske kandidatkinje Nine Babić o radnoj verziji projekta doktorske disertacije, kandidatkinji su sugerisane neznatne izmjene i dorade teksta radne verzije projekta doktorske disertacije.

Radna verzija doktorske disertacije je nakon što ju je kandidatkinja korigovala u skladu sa sugestijama Komisije upućena na Univerzitet, na softversku provjeru, detekciju plagijarizma. Nakon provjere plagijarizma Komisija je detaljno pregledala dostavljenu verziju doktorske disertacije i utvrdila da se detektirana podudarnost odnosi na domaće i međunarodne pravne i druge propise koje je bilo neophodno analizirati ili se na njih pozivati u radu, ali su u svim slučajevima korektno navedeni izvori.

Na osnovu člana 43. stav (1) Pravila studiranja za treći ciklus studija na Univerzitetu u Sarajevu, Komisija je sačinila slijedeći

**IZVJEŠTAJ**

1. **Biografski podaci o kandidatkinji**

Nina Babić rođena je 1987. godine u Odžaku, gdje je završila osnovnu i srednju školu. Diplomirala je 2008. godine na Fakultetu političkih nauka Univerziteta u Sarajevu, na Odsjeku za socijalni rad. Na istom Odsjeku magistrirala je 2011. godine, a njena magistarska teza bavi se uzrocima i rasprostranjenošću zloupotrebe psihoaktivnih supstanci kod mladih. Na Fakultetu političkih nauka Univerziteta u Sarajevu je 2015. godine upisala doktorski studij, usmjerenje Socijalni rad. Od 2010. godine angažovana je kao saradnica u nastavi na Fakultetu političkih nauka Univerziteta u Sarajevu, na predmetima Maloljetnička delinkvencija, Uporedni sistemi socijalne politike, Savremena socijalna politika i Supervizija u socijalnom radu. Od 2015. godine bila je koordinatorica na doktorskom studiju na usmjerenju Socijalni rad, a od 2016. do 2019. godine vršila je funkciju sekretara Odsjeka za socijalni rad.

Učestvovala je na brojnim međunarodnim i domaćim naučnim konferencijama, kongresima okruglim stolovima i seminarima, te angažovana kao istraživač i član u nekoliko naučno-istraživačkih projektnih timova. Objavila je više naučnih i stručnih članaka.

**Bibliografija**

Objavila je sljedeće radove:

1. Babić, N., Pudić, K. (2015), „Prevencija nasilja u porodici“, u Tematski zbornik, VI Međunarodna naučno-stručna konferencija *Unapređenje kvalitete života djece i mladih*, Udruženje za podršku i kreativni razvoj Tuzla, Edukacijsko-rehabilitacijski fakultet Univerziteta u Tuzli, Tuzla, str.189-195.
2. Babić, N. (2015), Prikaz knjige *Socijalna politika,* Časopis Pregled, Vol. 56, No. 3, str. 259-262.
3. Babić, N. (2016), „Prednosti inkluzivnog obrazovanja djece sa posebnim potrebama“, u Tematski zbornik, VII Međunarodna naučno-stručna konferencija *Unapređenje kvalitete života djece i mladih*, Udruženje za podršku i kreativni razvoj Tuzla, Edukacijsko-rehabilitacijski fakultet Univerziteta u Tuzli, Tuzla, str. 255-263.
4. Dudić, A., Babić, N. (2017), „Percepcija nasilja i stavovi nastavnika o nasilju u školama“, u Tematski zbornik, VIII Međunarodna naučno-stručna konferencija *Unapređenje kvalitete života djece i mladih*, Udruženje za podršku i kreativni razvoj Tuzla, Edukacijsko-rehabilitacijski fakultet Univerziteta u Tuzli, Tuzla. str. 603-612.
5. Babić, N. (2018), „Društvena reakcija na maloljetničko prestupništvo i ovlaštenja organa starateljstva“, u Zbornik radova Ne nasilju – jedinstven društveni odgovor, Treća međunarodna naučna konferencija *„Društvene devijacije“*, Centar modernih znanja, Banja Luka, str. 367-376.
6. Babić, N., Dudić, A. (2018), *„Stavovi nastavnika o inkluziji djece s posebnim potrebama“*, Educa - Časopis za obrazovanje, nauku i kulturu, Vol. XI, No. 11, str. 127-134.
7. Buljubašić, S., Šerić, N., Babić, N. (2018), „Socijalni rad u primarnoj zdravstvenoj zaštiti – ključna karika u procesu deinstitucionalizacije“, u Zbornik radova Socijalni rad u zdravstvu, Naučno-stručna konferencija „*Socijalni rad u zdravstvu“*, Fakultet političkih nauka Univerziteta u Sarajevu, Sarajevo, str. 33-53.
8. Šadić, S. Dudić, A., Babić, N. (2018), „Psihosocijalni tretman počinitelja nasilja u porodici: mogućnosti, izazovi i efekti“, Časopis Pregled, Vol. 59, No.2, str. 47-69.
9. Babić, N. (2019), „Socijalni rad u osnaživanju marginalizovanih društvenih grupa“, Časopis Društvene devijacije, Vol. 4, No. 4, str., 456-461.
10. **Prikaz sadržaja doktorske disertacije**

Doktorska disertacija pod naslovom „Socijalna pomoć i socijalno poduzetništvo kao izvori socijalne (ne)sigurnosti građana u Bosni i Hercegovini“ je samostalna i naučno zasnovana studija koja pored teoretskog ima značajan empirijski karakter.

Doktorska disertacija je koncipirana na način da pored *Uvoda, Zaključaka, Literature i Priloga* sadži i pet poglavlja i to: *1. Metodološki okvir rada, 2. Siromaštvo i socijalna isključenost, 3. Sistem socijalne zaštite u Bosni i Hercegovini, 4. Socijalno poduzetništvo u komparativnoj perspektivi*, i *5. Rezultati istraživanja.*

U popisu literature se nalazi 292 bibliografska jedinica od čega su: 52 knjige, 35 članaka iz različitih časopisa i zbornika, 119 dokumenata, publikacija i izvještaja, 44 zakonskih i drugih pravnih propisa, te 42 on-line izvora. Prilog doktorskoj disertaciji čine: upitnik za korisnike socijalne pomoći, stručnjake iz oblasti socijalne zaštite i uposlenike centara za socijalni rad/službi socijalne zaštite.

U ovom radu su predstavljeni osnovni socijalni problemi s kojima se suočava savremeno bosanskohercegovačko društvo, pri čemu se prvenstveno izdvajaju siromaštvo i nezaposlenost, te posljedično i socijalna isključenost, kao njihova najčešća prateća pojava. Pored toga, u radu je detaljno analiziran sistem socijalne zaštite u Federaciji Bosne i Hercegovine i Republici Srpskoj, s posebnim osvrtom na razlike u kantonalnim propisima u kontekstu ostvarivanja prava iz socijalne zaštite, a naročito socijalne pomoći. U fokusu ove doktorske disertacije je i socijalno poduzetništvo kao svojevrsni oponent socijalnoj pomoći i vezanosti za sistem socijalne zaštite.

Kvantitataivnim i kvalitativnim istraživanjem identificirane su potrebe i problemi s kojima se suočavaju korisnici socijalne pomoći, iskustva stručnjaka iz prakse koji direktno ili indirektno rade sa korisnicima, zakonske mogućnosti, ograničenja i nejednakosti u ostvarivanju prava iz socijalne zaštite, trenutna situacija u oblasti socijalnog poduzetništva u Bosni i Hercegovini, te predstavljene poduzete i planirane aktivnosti u pogledu stvaranja zakonskih pretpostavki za njegovu implementaciju u budućnosti.

**U prvom poglavlju rada** je predstavljen metodološki okvir u kojem su prezentovani problem, predmet i ciljevi istraživanja, hipoteze, indikatori, način istraživanja, njegova naučna i društvena opravdanost i kategorijalno-pojmovni sistem.

U Bosni i Hercegovini se siromaštvo i nezaposlenost ističu kao gorući problemi koji neminovno utiču na svakodnevnicu pojedinca, njegovu porodicu i općenito njegov položaj u društvu. Polazeći od tih činjenica, doktorskom disertacijom se nastojalo ukazati na strukturu i specifičnosti sistema socijalne zaštite i mogućnosti koje se pružaju građanima u stanju socijalne potrebe. S jedne strane, cilj je bio predstaviti trenutno stanje u pogledu ostvarivanja socijalne pomoći kao starijeg oblika zaštite građana, a s druge strane, u središtu pažnje su bili dometi, izazovi i teškoće u realizaciji socijalnog poduzetništva kao relativno „novije“ mogućnosti radne aktivacije pripadnika marginalizovanih grupa.

Dometi ostvarivanja prava na socijalnu pomoć i realizacije socijalnog poduzetništva uslovljeni su sljedećim faktorima značajnim za predstavljanje predmeta istraživanja: podjeljenost nadležnosti u oblasti socijalne zaštite, prema Ustavu BiH između entiteta i kantona; nepostojanje jedinstvenog zakona o socijalnoj zaštiti na nivou Bosne i Hercegovine, koji bi garantovao jednakost u ostvarivanju socijalnih prava na cjelokupnoj teritoriji države; provedba reforme socijalne zaštite, naročito u pogledu definisanja socijalnog minimuma, kriterija za ostvarivanje prava na socijalnu pomoć i radne aktivacije korisnika; nedovoljni tehnički, kadrovski i materijalni kapaciteti centara za socijalni rad, kojima pripada ključna uloga u provođenju prvostepenih postupaka za ostvarivanje prava i dodjelu socijalne pomoći; nepostojanje posebne zakonske regulative u oblasti socijalnog poduzetništva; nedovoljna promocija, loša percepcija i pasivnost svih subjekata relevantnih za jačanje socijalnog poduzetništva, koje usmjereno na radnu aktivaciju korisnika socijalne pomoći omogućava između ostalog i rasterećenje budžeta u pogledu izdvajanja sredstava za socijalna davanja; nepoznavanje i nerazumijevanje činjenice da socijalno poduzetništvo predstavlja efikasan savremeni model za rješavanje problema socijalne isključenosti pripadnika marginalizovanih društvenih grupa. Pored prethodno izloženog, predmetom istraživanja je obuhvaćen pregled stanja u oblasti socijalnog poduzetništva u zemaljama regiona (Sloveniji, Hrvatskoj i Srbiji), kao i politike Evropske unije u razvoju socijalnog poduzetništva. Komparativna analiza je omogućila prikaz prakse pomenutih zemalja i Evropske unije, koje u budućnosti mogu poslužiti kao putokaz za prevazilaženje postojećih nedostataka i nadogradnje sistema socijalne zaštite u Bosni i Hercegovini.

Definisana je generalna hipoteza koja glasi: „Aktuelni koncept socijalne pomoći u Bosni i Hercegovini ne predstavlja garant socijalne sigurnosti građana. Jačanje socijalnog poduzetništva kao najobuhvatnijeg modela radne aktivacije važno je za socijalno uključivanje i socijalnu sigurnost korisnika socijalne pomoći, kao i osoba s invaliditetom.U Bosni i Hercegovini ne postoji posebna zakonska regulativa u oblasti socijalnog poduzetništva, što onemogućava njegov razvoj i implemetaciju“.

Pristup predmetu istraživanja je multidisciplinaran. Istraživanje je teorijsko - empirijsko i u cilju provjere postavljenih hipoteza implementirane su metode opštenaučnog saznanja u svim fazama istraživanja. U izradi doktorske disertacije korištene su sljedeće metode i tehnike istraživanja: metoda ispitivanja, odnosno polustrukturirani intervju kao njena tehnika, analiza sadržaja dokumenata, statistička metoda, historijsko - komparativna metoda i analitičko - deduktivna metoda. Izvori podataka su klasificirani kao empirijski (rezultati istraživanja) i teorijski (literatura, dokumenti, zakoni i izvještaji).

Strukturu uzorka čini 368 korisnika socijalne pomoći sa područja Bosne i Hercegovine, predstavnici nadležnih entitetskih i kantonalnih resornih ministarstava, socijalni radnici, uposlenici službi za zapošljavanje, privrednih društava, preduzeća, udruženja, zadruga, kao i centara za razvoj socijalnog/društvenog poduzetništva. Uzorak je obuhvatio heterogenu grupu pojedinaca sa aspekta njihovih potreba, zahtjeva, znanja i sposobnosti.

**U drugom poglavlju** *Siromaštvo i socijalna isključenost* u fokusu su pojmovno određenje, teorije i osnovni koncepti siromaštva, koncept socijalne isključenosti, te psihološke dimenzije socijalne isključenosti. Drugi dio ovog poglavlja se pobliže bavi siromaštvom i socijalnom isključenosti u Bosni i Hercegovini. Prvenstveno je cilj bio istražiti na koji način se siromaštvo i nezaposlenost reflektiraju na pojedinca i njegovu porodicu, a zatim na socijalnu mrežu i odnose unutar nje.

**U trećem poglavlju** *Sistem socijalne zaštite u Bosni i Hercegovini* je predstavljen pravni okvir u oblasti socijalne zaštite u Bosni i Hercegovini (entitetski i kantonalni propisi), s posebnim osvrtom na socijalnu pomoć kao jednog od prava iz socijalne zaštite koje pod zakonom propisanim uslovima ostvaruju građani Bosne i Hercegovine.

**Četvrto poglavlje** *Socijalno poduzetništvo u komparativnoj perspektivi* pruža prvenstveno uvid u pojmovno određenje socijalnog poduzetništva i njegove osnovne modele, odnosno organizacijske oblike. Nakon toga je prikazan razvoj socijalnog poduzetništva u svijetu, iskustva zemalja u regionu (Slovenije, Hrvatske i Srbije), te stanje u oblasti socijalnog poduzetništva u Bosni i Hercegovini.

U središtu ovog dijela doktorske disertacije su i politike Evropske unije značajne za razvoj socijalnog poduzetništva, s obzirom da Evropska unija kroz svoje strateške dokumente (npr. *Strategija za pametan, održiv i uključiv rast – Evropa 2020*, *Inicijativa za socijalno poduzetništvo* i drugi) propagira visok nivo zaposlenosti, produktivnosti i socijalne kohezije, odnosno naglašava značaj jedinstvenog tržišta, jačanja poduzetništva i politika zapošljavanja, a sve sa ciljem stvaranja jedinstvenog zakonodavnog okvira i sistema unutar Evropske unije.

**U petom poglavlju** doktorske disertacije pod naslovom *Rezultati istraživanja* prezentovani su rezultati empirijskog istraživanja provedenog na području Bosne i Hercegovine, a kojim su obuhvaćeni korisnici socijalne pomoći, socijalni radnici i drugi stručnjaci zaposleni u centrima za socijalni rad, resornim ministarstvima, službama za zapošljavanje, privrednim društvima, preduzećima, udruženjima, zadrugama, kao i centrima za razvoj socijalnog/društvenog poduzetništva.

Rezultati istraživanja pružaju uvid u strukturu korisnika socijalne pomoći, adekvatnost socijalne pomoći (u zavisnosti od visine, načina dodjele i trajanja), te kvalitet života korisnika koji ostvaruju pravo na socijalnu pomoć.

U kvantitativnom istraživanju provedenom na području Federacije Bosne i Hercegovine i Republike Srpske učestvovalo je 368 korisnika socijalne pomoći. Anketni upitnik je sadržavao 58 pitanja otvorenog i zatvorenog tipa, na osnovu kojih se najprije želio ispitati materijalni status ispitanika, njihovo (ne)zadovoljstvo ostvarenom socijalnom pomoći, uslovi života nakon ostvarenog prava na socijalnu pomoć, odnose sa članovima uže i šire životne sredine, kao i zainteresovanost, motiviranost i spremnost za prihvatanjem potencijalnog zaposlenja kao mogućnosti prelaska iz pasivnog u aktivni status, odnosno prestanka ovisnosti o sistemu socijalne zaštite.

U kvalitativnom dijelu istraživanja učestvovala su 84 socijalna radnika zaposlena u centrima za socijalni rad/službama socijalne zaštite u Federaciji Bosne i Hercegovine i Republici Srpskoj, kao i 13 stručnjaka iz vladinog i nevladinog sektora koji dugi niz godina rade u oblasti socijalne zaštite i najbolje poznaju probleme s kojima se susreću kako korisnici socijalne pomoći i pripadnici drugih marginalizovanih grupa, tako i sami stručnjaci u praksi.

Na osnovu rezultata istraživanja su detektirane i mogućnosti, izazovi i teškoće u realizaciji socijalnog poduzetništva kao važnog mehanizma socijalnog uključivanja korisnika socijalne pomoći kroz njihovu radnu aktivaciju.

Rezultati istraživanja su jasno pokazali da postojeći sistem socijalne zaštite nije adekvatno koncipiran i da kao takav, iako predviđa različita materijalna davanja i usluge, ne može biti garant socijalne sigurnosti ugroženih kategorija društva. Njegovi nedostaci su svakako prvenstveno posljedica specifičnog ustavnog uređenja Bosne i Hercegovine, čija je podjela na entitete, a naročito kantone dovela do raslojavanja socijalne politike, a time i socijalne zaštite. Zbog ovakvog uređenja u današnjoj Bosni i Hercegovini, postoji dvanaest zakona o socijalnoj zaštiti, pri čemu se izdvajaju dva entitetska i deset kantonalnih zakona. Mnoštvo zakonskih propisa znači neujednačenu regulativu u oblasti socijalne zaštite, a u kontekstu ostvarivanja prava diskriminaciju osoba u stanju socijalne potrebe.

Analizom rezultata kvantitativnog istraživanja provedenog sa korisnicima socijalne pomoći utvrđeno je da se ovim vidom socijalne zaštite ne mogu osigurati osnovni uslovi za život. Materijalna podrška koju korisnici primaju u obliku socijalne pomoći je često njihov jedini redovni mjesečni prihod nedovoljan za preživljavanje. O tome da se kod socijalne pomoći više radi o izvoru nesigurnosti nego sigurnosti slažu se i stručnjaci iz oblasti socijalne zaštite, ali i predstavnici nevladinog sektora koji su direktno ili indirektno vezani za sistem socijalne zaštite. Na osnovu njihovih promišljanja i profesionalnog iskustva bilo je moguće zaključiti da su ponovo neadekvatno uređen sistem, njegova podjeljenost na entitete, odnosno kantone i neujednačen pravni okvir glavni krivci nepovoljnog i veoma teškog položaja korisnika socijalne pomoći, naročito u Federaciji Bosne i Hercegovine.

Analiza sistema socijalne zaštite u Bosni i Hercegovini je pokazala da se korisnicima socijalne pomoći ne nudi ili da ne postoji alternativa postojećoj vezanosti za sistem. Ovo potvrđuje i činjenica da se korisnici dugi niz godina nalaze u sistemu socijalne zaštite, bez naznaka i mogućnosti zapošljavanja, što ih održava u pasivnom statusu. Ovakav status za posljedicu ima nezainteresovanost korisnika za radnim angažmanom i onda kada im se za to pruži prilika, što se često poistovjećuje sa održavanjem stanja naučene bespomoćnosti. Rezultati kvantitativnog istraživanja su pokazali da korisnici socijalne pomoći vrlo često nisu u mogućnosti da rade zbog narušenog zdravstvenog stanja i godina starosti. Pored toga, značajan je podatak da određen broj korisnika smatra da im zaposlenje neće osigurati bolji životni standard i da ne vjeruju u održivost eventualnog zaposlenja. Jedan od razloga neprihvatanja zaposlenja od strane korisnika je i strah od gubitka prava na socijalnu pomoć u slučaju prihvatanja zaposlenja.

Kada je riječ o značaju radne aktivacije korisnika socijalne pomoći rezultati istraživanja su potvrdili da bi ona doprinijela njihovoj socijalnoj inkluziji, omogućila ekonomsku sigurnost i poboljšanje svekupnog kvaliteta života.

Nalazi istraživanja su pokazali da je u Bosni i Hercegovini koncept socijalnog poduzetništva najviše zastupljen u privrednim subjektima čiji su osnivači organizacije i udruženja osoba s invaliditetom. Za ove privredne subjekte je karakteristično što njihov primarni cilj nije maksimiziranje profita, nego integracija osoba s invaliditetom kroz zapošljavanje i reinvestiranje profita u nove poduhvate, širenje proizvodnje u zavisnosti od djelatnosti i plasiranje proizvoda na tržište što i jeste osnovna karakteristika socijalnog poduzetništva.

Značajan doprinos razvoju socijalnog poduzetništva daje nevladin sektor kroz svoje mnogobrojne aktivnosti, koje uključuju promotivne, istraživačke, zagovaračke i aktivnosti direktne podrške. Ove aktivnosti se ogledaju u podizanju nivoa svijesti i informisanosti građana o mogućnostima socijalnog poduzetništva, odnosno njegovoj ulozi u prevenciji siromaštva, nezaposlenosti i socijalne isključenosti posebno rizičnih pojedinaca i društvenih grupa.

Rezultati istraživanja su pokazali da je multisektorska saradnja posebno značajna za razvoj socijalnog poduzetništva. Ona podrazumijeva saradnju vladinog, nevladinog i privatnog sektora. Upravo zbog multisektorskog pristupa, socijalno poduzetništvo se smatra najobuhvatnijim modelom radne aktivacije, ne samo korisnika socijalne pomoći, nego svih marginalizovanih pojedinaca i grupa.

Pored navedenog, za razvoj, implementaciju i uspjeh socijalnog poduzteništva neophodno je donošenje posebne zakonske regulative. Donošenje zakonske regulative znači precizno definisanje socijalnog poduzetništva, uslova koje moraju ispunjavati privredni subjekti u ovoj oblasti, povlastica koje mogu ostvariti u pogledu poreskih, carinskih i drugih olakšica, poticaja, odnosno poticajnih mjera na koje imaju pravo, omogućavanje kontrole poslovanja i utroška dodijeljenih sredstava, ali i definisanje kaznenih mjera. U Bosni i Hercegovini se na tom putu bilježe određeni pomaci koji predstavljaju dobru podlogu za razvoj socijalnog poduzetništva u budućnosti. U Republici Srpskoj je urađen nacrt Zakona o socijalnom (društvenom) preduzetništvu, a u Kantonu Sarajevo se vrše pripreme za izradu prednacrta ovog zakona, što može poslužiti kao primjer svim relevantnim pojedincima i institucijama da se aktivno uključe u kreiranje prostora za razvoj ovog značajnog koncepta.

U **zaključnim razmatranjima** je sadržan sistematiziran i koncizan pregled najvažnijih rezultata istraživanja, čiji je krajnji cilj provjera hipoteza, kao i odgovori na postavljena fundamentalna pitanja. Analizirani i prezentovani rezultati istraživanja, kao i zaključna razmatranja potvrdili su da postojeći sistem socijalne zaštite, kao i njime definisano pravo na socijalnu pomoć ne garantuje socijalnu sigurnost građana, te se više može smatrati izvorom nesigurnosti. Pored toga, rezultati su pokazali da je neophodno provesti reformu sistema socijalne zaštite, naročito u Federaciji Bosne i Hercegovine. Kada je riječ o socijalnom poduzetništvu, jasno je, da se moraju nastaviti aktivnosti na njegovom razvoju i jačanju njegove perspektive u Bosni i Heregovini, jer se primjenom socijalno-poduzetničkih ideja može dostići socijalna sigurnost i inkluzija svih građana, a naročito onih koji se nalaze na društvenoj margini. Ove aktivnosti prije svega podrazumijevaju donošenje zakonske regulative, pri tome kao pozitivan primjer mogu poslužiti pripremljeni nacrt Zakona o socijalnom (društvenom) preduzetništvu Republike Srpske, kao i planirane aktivnosti u pogledu izrade prednacrtazakona u Kantonu Sarajevu.

1. **Mišljenje i prijedlog Komisije**

Na osnovu svega prethodno navedenog Komisija konstatuje sljedeće činjenice:

Radnu verziju doktorske disertacije kandidatkinja je prezentovala pred Komisijom koja je imala nekoliko sugestija više tehničke prirode.

Nakon izvršenih korekcija doktorska disertacija je upućena na Univerzitet u Sarajevu radi provjere plagijarizma.

Nakon provjere Komisija je izvršila detaljan uvid i utvrdila da se detektovana podudarnost odnosi na međunarodne i domaće pravne i druge propise koje je bilo neophodno koristiti i analizirati u toku izrade doktorske disertacije, ali su u svim slučajevima navedeni izvori bez obzira da li se radilo o citiranju ili parafraziranju.

Doktorska disertacija je u metodološkom smislu korektno koncipirana uz korištenje obimne literature koja korespondira sa predmetom istraživanja. Kandidatkinja Nina Babić je pokazala da vlada kako teorijskim znanjima iz tematike ove doktorske disertacije, tako i metodama i tehnikama naučno-istraživačkog rada, kao i da posjeduje sposobnosti naučne i kritičke analize društvenih pojava, njihovog povezivanja i izvođenja relevantnih opservacija i zaključaka, a što je eksplicitno došlo do izražaja u izradi ove doktorske disertacije.

Kandidatkinja je pokazala osposobljenost za bavljenje naučnim istraživanjem, kako teorijskog, tako i empirijskog karaktera.

Doktorska disertacija ima poseban naučni i društveni značaj jer predstavlja pionirski rad kojim se željelo utvrditi koliko socijalno poduzetništvo može doprinijeti socijalnoj sigurnosti, naročito marginalizovanih grupa s ciljem preveniranja i rješavanja siromaštva i socijalne isključenosti kroz njihovu radnu aktivaciju u sferi socijalnog poduzetništva i ne ulazak u sistem socijalne zaštite. Pored toga, značaj disertacije je u tome što se nastojalo istražiti koliko su korisnici socijalne pomoći koji su u sistemu socijalne zaštite zainteresovani za radnu aktivaciju kroz ovaj koncept, a što bi u konačnici značilo prestanak ovisnosti o pomoći države.

Komisija smatra i jednoglasno konstatuje da doktorska disertacija zadovoljava relevantne kriterije naučnog rada. Cijeneći iskazane karakteristike, obilježja i ocjene analiziranog rada, **Komisija predlaže Vijeću Fakulteta političkih nauka Univerziteta u Sarajevu da usvoji ovaj Izvještaj i zakaže javnu odbranu doktorske disertacije „SOCIJALNA POMOĆ I SOCIJALNO PODUZETNIŠTVO KAO IZVORI SOCIJALNE (NE)SIGURNOSTI GRAĐANA U BOSNI I HERCEGOVINI“, doktorske kandidatkinje, NINE BABIĆ.**

*

**KOMISIJA:**

Prof. dr. Sanela Šadić, predsjednica

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Prof dr. Suada Buljubašić, mentorica i članica

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Prof. dr. Dželal Ibraković, član

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_